[{"text_idx": "#000005", "text": "BlogNewyddlenDangos is-ddewislenCroeso i newyddlen ECHOES! \u2013 Rhagfyr 2022Datganiad i'r wasgOriel"}, {"text_idx": "#000006", "text": "Casgliad a dadansoddiad maes o\u2019r planhigion"}, {"text_idx": "#000009", "text": "Un o brif agweddau\u2019r Prosiect ECHOES yw pennu pa rywogaethau o blanhigion y mae Gwyddau Talcen Wen yr Ynys Las yn eu bwyta mewn amryw o safleoedd gaeafu."}, {"text_idx": "#000010", "text": "Bydd gwerth maethol y planhigion bwyd hynny\u2019n cael ei ddadansoddi ac mae hyn yn cael effaith uniongyrchol ar gyflwr y gwyddau pan fyddant yn cychwyn mudo tua\u2019r gogledd yn ystod y gwanwyn."}, {"text_idx": "#000012", "text": "Mae archwilio llenyddiaeth sy\u2019n berthnasol i\u2019r rhywogaeth hon o wyddau wedi ein galluogi i wneud rhestr o\u2019r rhywogaethau o blanhigion y maen nhw wedi cael eu gweld yn bwyta mewn amryw o safleoedd yn y gorffennol.\nRhoddodd hyn fan cychwyn arbennig o ran dynodi pa rywogaethau o blanhigion ddylem ni eu samplu, yn ogystal a\u0302 pha rannau penodol o\u2019r planhigion y mae Gwyddau Talcen Wen yr Ynys Las yn eu bwyta."}, {"text_idx": "#000013", "text": "Cyn hir, bydd metagodio deunydd ysgarthol Gwyddau Talcen Wen yr Ynys Las yn ein galluogi i ddynodi pa rywogaethau o blanhigion maen nhw\u2019n eu bwyta.\nFodd bynnag, yn ystod y tymor samplu cyntaf hwn, gyda diffyg gwybodaeth o\u2019r fath, penderfynwyd y dylem ni ymweld ag ardaloedd bwydo hysbys a chasglu samplau o blanhigion y mae\u2019r gwyddau\u2019n debygol o\u2019u bwyta yn seiliedig ar y rhestr o rywogaethau planhigion bwyd hanesyddol.\nCasglwyd y samplau hyn yn ystod tri chyfnod gwahanol dros y gaeaf. Roedd hyn yn ein galluogi i weld a oedd unrhyw newidiadau yng ngwerthoedd maethol y planhigion hynny."}, {"text_idx": "#000014", "text": "Roedd y sesiynau samplu cyntaf o gwmpas Aber Dyfi i fod i ddigwydd yn fuan ar o\u0302l i\u2019r haid o Wyddau Talcen Wen yr Ynys Las gyrraedd ar ddechrau\u2019r hydref. O ganlyniad i\u2019r pandemig Covid-19, bu\u2019n rhaid i ni ohirio\u2019r sesiynau tan fis Rhagfyr."}, {"text_idx": "#000015", "text": "Digwyddodd yr ail gasgliad yng nghanol y gaeaf a bydd y drydydd casgliad yn digwydd yn fuan ar o\u0302l i\u2019r gwyddau adael er mwyn mudo tua\u2019r gogledd. Roedd yn rhaid i ni sicrhau nad oeddem yn tarfu ar y gwyddau ar unrhyw achlysur pan oeddem yn ymweld a\u0302\u2019r safleoedd i gasglu deunydd."}, {"text_idx": "#000017", "text": "Hyd yn hyn, mae\u2019r ddau gyfnod samplu wedi eu cwblhau\u2019n llwyddiannus yng Nghymru gan di\u0302m a oedd yn cynnwys Peter Dennis (Arweinydd y Prosiect), Danny Thorogood (Botanegwr) a Rhodri Kemp (Technegydd Ymchwil) gyda chyfarwyddyd gan Gareth Thomas (Adaregwr y Prosiect)."}, {"text_idx": "#000020", "text": "Roedd mewnbwn Gareth yn hanfodol gan ei fod yn treulio llawer o\u2019i amser yn monitro\u2019r haid o Wyddau Talcen Wen yr Ynys Las yn fanwl ac o ganlyniad, mae wedi canfod gwybodaeth hynod o fanwl ar symudiadau dyddiol a hoff safleoedd bwydo tymhorol y gwyddau.\nHefyd, rhybuddiodd Rhodri\u2019r ti\u0302m gwaith maes i ffoi pe bai\u2019r gwyddau\u2019n dechrau hedfan tuag atynt"}, {"text_idx": "#000023", "text": "Ar hyn o bryd, mae\u2019r samplau yn cael eu glanhau, eu trefnu a\u2019u sychu yn barod ar gyfer cam nesaf y broses \u2013 sef dadansoddi maethol ac rydym ni\u2019n rhagweld y byddwn yn darganfod gwybodaeth newydd am anghenion dietegol y Gwyddau prin."}]